David Sandved

Liv og virke

Sandved ble opptatt ved Norges tekniske høgskole (NTH) i 1933. Han var meget begavet i tegning og maling og to år ut i utdanningen ble 9 av hans akttegninger og to akvareller innkjøpt til høyskolens samlinger. Professor Harald Krohg Stabell kjøpte selv også en akvarell. Det avsluttende eksamensarbeidet fra 1937 var en funksjonalistisk bygning preget av en åpen sokkeletasje og kurvet toppetasje med lysreklame «Konserthuset - I aften dirigerer Dobrowen verker av Fartein Valen».
I 1938 ble Sandved sammen med Jonas Hidle premiert for sitt forslag til den norske paviljongen til verdensutstillingen i New York, «Building The World of Tomorrow», 1939-1940. Bidraget hadde mottoet «Tail» og arkitektonisk var utkastet ifølge juryen «tiltalende med en god gruppering og en vellykket materialbehandling». Mellom 1938 og 1940 arbeidet Sandved sammen med arkitekt Th. Frost i Oslo og fikk oppført Apotekerbygningen i Oscars gate 19 i 1939. Forretningsgården er oppført på Byantikvarens gule liste og reguleret til spesialområde bevaring.
Under annen verdenskrig arbeidet han for den allierte etterretningsorganisasjonen XU. Sandved var assistent hos arkitekt Egeberg i Oslo fram til 1943. Resten av krigen ernærte han seg av pianospill og rosemaling.
I 1948 flyttet Sandved til Haugesund for å arbeide som arkitekt for Haugesund Mekaniske Verksted. Mellom 1948 og 1949 tegner han ombygningen av to amerikanske ubåtjagere til passasjerskipene MS «Sognefjord» og MS «Sunnfjord». På oppdrag for AS Stord tegnet han interiørene på MS «Jylland» i 1949. I 1958 ble danskefergen MS «Skagen» innredet i Kristiansand etter Sandveds tegninger. Arkitekten fikk også utført en rekke skipsinteriører for skipsreder Christian Haalands linjebåter i Concordia Line.
Sandved etablerte eget kontor under navnet arkitektfirma david sandved arkitekter m.n.a.l.. Firmaet fikk etter hvert mange ansatte og tegnet en rekke boliger, forretningsbygg og offentlige bygg i Haugesund og på Stord, bla. Haugesund folkebibliotek fra 1965–1967, Haugesund Billedgalleri fra 1978 og blokkene på Presthaug og i Ramsdalen, samt en rekke eneboliger i Haugesund.
Sandveds arkitektur utviklet med årene fra funksjonalisme til en form for kritisk regionalisme og goetheanistisk arkitektur.
David Sandved trakk seg tilbake på 1980-tallet og arkitektfirma david sandved arkitekter m.n.a.l. skiftet navn til Sandved og Wathne A/S. Arkitekt Einar Wathne ble uteksaminert fra NTH i 1966 og var ansatt hos Sandved frem til 1981, da han selv overtok firmaet. Wathne fikk utført en rekke større oppdrag, som utvidelsen av Haugesund folkebibliotek, Havnaberg Eldresenter (Haugesund), Karmøy rådhus (Kopervik) og Sørfjordsenteret (Odda). Sandved og Wathne A/S ble drevet som firma frem til 2004.

Antropsof

I 1950-årene ble hans arkitektur påvirket av antroposofien og Rudolf Steiners tanker med vektlegging av samspill med naturen i arkitekturen, og at mennesket bør forsøke å etterleve naturlovene, og ikke undertrykke og unngå dem. 

Bygningene skal ikke lages med rette vinkler, men mykes opp ved hjelp av en løs og ledig planløsning. Dette innebærer kraftige bærende konstruksjoner i vegger og tak. Også bygninger i støpt betong er et yndet materiale for antroposofisk arkitektur, og nær sagt hvilken som helst form kunne benyttes.
Sandved ble på 1950-tallet opptatt av biodynamisk landbruk og økologi. Boken «Den tause våren» av Rachel Carson (1962) bl.a. om bruk av DDT ble også en vekker. Sandved var kritisk til naturvitenskapens manglende evne til å forstå den levende naturen, noe som blant annet kom frem i et intervju med NRK i programserien Rett fra leveren i 1986.

Annet

Arkitekt Sandved var en kulturpersonlighet som deltok aktivt i den offentlige debatt med innlegg om alt fra bymiljø til språk. Han var også en av få som offentlig forsvarte Fartein Valen og hans atonale musikk i lokalpressen.
Fra 5. februar 1948 og frem til sin død var han gift med Marit (f. Furulund) Sandved (født 22. juli 1918, død 12. januar 2009).
Sandved er Odd Nerdrums biologiske far.